Carl Eduard Körber

Carl Eduard Anton Körber (4. juuni 1802 Võnnu, Tartumaa – 4. mai 1883 Tartu) oli baltisaksa päritolu eesti vaimulik ja kirjanik, Martin Körberi vend.

Elulugu
Carl Eduard Anton Körber õppis 1820–1823 Tartu Ülikooli usuteaduskonnas (grad. Stud. 1834), reisis vend Ludwig August Immanuel Körberiga jalgsi Saksamaale ja Itaaliasse. Oli 1823–1825 koduõpetaja Tarvastus, 1825–1829 koduõpetaja Tuula kubermangus ja 1831–1832 koduõpetaja Härgmäe kihelkonnas. Ordineeriti 23. veebruaril 1836 õpetajaks.

Oli Vändra ja Käru koguduse adjunktõpetaja aastatel 1836–1841 ja õpetaja aastatel 1841–1859. 

Toimetas 1859. aastal Tartus ajalehte Tallorahwa Postimees ja 1861. aastal ajalehte Inland.

Isiklikku 
Tema vanavanaisa Johann Friedrich Körber oli Tarvastu Peetri koguduse, Otepää Maarja koguduse ja Helme Maarja koguduse õpetaja; vanaisa Paul Johann Körber oli Tori koguduse ja Võnnu Jakobi koguduse õpetaja; teine vanaisa Christoph Friedrich Mickwitz noorem oli Koeru Maarja-Magdaleena koguduse õpetaja. 

Isa Eduard Philipp Körber oli Võnnu Jakobi koguduse õpetaja. Vend Ludwig August Immanuel Körber oli Võnnu Jakobi koguduse, Rannu Püha Martini koguduse ja Rõngu Mihkli koguduse õpetaja; teine vend Martin Georg Emil Körber oli Anseküla Maarja koguduse õpetaja. 

Tema poeg oli mereväearst, Tartu Ülikooli hügieeni ja kohtuarstiteaduse professor Bernhard Eduard Otto Körber. Tema pojapoeg oli Venemaa Põhja-Jäämere Laevastiku ülem viitseadmiral Ludwig Körber, 1915. aastast Korvin (1863–1919).

Looming
Avaldanud peale vaimulike teoste ka aabitsaid, õpikuid, sõnastikke, tõlkelisi lastejutte ja -värsse, rahvapärimust, valme, sententse jm. Joosepi elloramat 1850, Lomisse ramat 1851. Puudutas nn Palermo jutluses (1846) arvustavalt keiser Nikolai I.

1854 ilmus anonüümselt tema toimetatuna õpikusari "Koli-ramat".

Viited

Kirjandus 
 Eesti kirjanduse ajalugu, II köide, Eesti Raamat, Tallinn 1966, lk 189–190, autor Maie Kalda
 Olev Jõgi, "Ernst Särgava romaan "Lähme linna kirjutama, oma elu kergendama!" Saamislugu. Aineid" (ka Körberist kui Särgava romaani ühest kesksest tegelaskujust) – Keel ja Kirjandus 1968, nr 4, lk 193–207 ja nr 6, lk 340–348; redigeeritud ja täiendatud kujul raamatus: O. Jõgi, "Vaod ja varjud", Eesti Raamat, Tallinn 1975, lk 201–244
 Hando Runnel, "Juhan Luiga ja vene küsimus" (aulaloengu tekst). Tartu 1993, 32 lk; sisaldab lisana lk 29–31 Körberi Palermo jutluse

Välislingid 
 Carl Körber andmebaasis EEVA (Eesti vanema kirjanduse digitaalne tekstikogu)
 Anu Vissel, "Körberid - sakslastest estofiilid" – Postimees 21. juuli 1997, lk 14 (rubriik "Olnust olevale")
 

Käru koguduse vaimulikud
Vändra Martini koguduse vaimulikud
Liivimaa vaimulikud
Baltisaksa kirjanikud
Tartu linnaelanikud
Tartu Ülikooli usuteaduskonna vilistlased
Õpetatud Eesti Seltsi liikmed
Carl Eduard Anton
Sündinud 1802
Surnud 1883